title: Διαπολιτισμική προσαρμογή, έλεγχος εγκυρότητας και αξιοπιστίας στην Ελληνική έκδοση του Patellofemoral subscale (KOOS-PF)
title: Cross-cultural adaptation, validity and reliability of the Patellofemoral subscale (KOOS-PF) in the Greek version
titleType: AlternativeTitle
Creators: name: Μώρος, Ιωάννης
Publisher: name: Πανεπιστήμιο Δυτικής Αττικής
Year: 2024
Subjects: Επιγονατιδομηριαίος πόνος
KOOS-PF
Δομική εγκυρότητα
Αξιοπιστία επαναλαμβανόμενων μετρήσεων

description: Ο Επιγονατιδομηριαίος πόνος (ΕΠ) αποτελεί μια από τις συνηθέστερες πολυπαραγοντικές μυοσκελετικές παθολογίες. Ορίζεται ως πόνος προερχόμενος από την επιγονατιδομηριαία άρθρωση ή από τους μαλακούς ιστούς που την περιβάλλουν σε άτομα με ή χωρίς ιστική βλάβη. Ο επιπολασμός της πάθησης του ΕΠ στο γενικό πληθυσμό κυμαίνεται από 11-17% σύμφωνα με τα περιστατικά που προσέρχονται σε ορθοπαιδικές κλινικές, και σε ειδικές πληθυσμιακές ομάδες (γυναικείος πληθυσμός, δρομείς, στρατιωτικό προσωπικό, νεαρούς αθλητές) όπου φαίνεται να επηρεάζει εκτός από την μυοσκελετική υγεία και την ποιότητα ζωής (βιοψυχοκοινωνικό μοντέλο). Για τους παραπάνω λόγους δημιουργήθηκε η κλίμακα Patellofemoral subscale (KOOS-PF) με στόχο την αξιολόγηση του πληθυσμού με συμπτώματα ΕΠ. Η κλίμακα KOOS-PF αποτελείται από 11 ερωτήματα που αξιολογούν τον πόνο, την δυσκαμψία και την ποιότητα ζωής ατόμων με ΕΠ. Στην κλίμακα KOOS-PF έχει γίνει ήδη ο έλεγχος εγκυρότητας και αξιοπιστίας των μετρήσεών της στην Ισπανική και Αραβική γλώσσα, ενώ αναμένεται να μεταφραστεί και σε άλλες γλώσσες (Τουρκική, Πολωνική, Ιταλική, Πέρσικη κ.α.) Στόχος της μελέτης αυτής ήταν ο έλεγχος των μετρήσεων της κλίμακας KOOS-PF ως προς τη διαπολιτισμική προσαρμογή, την αξιοπιστία και την εγκυρότητα της στην Ελληνική γλώσσα και σε Ελληνικό πληθυσμό με Επιγονατιδομηριαίο πόνο. Στην παρούσα μελέτη πραγματοποιήθηκε έλεγχος εγκυρότητας και αξιοπιστίας των μετρήσεων διαμέσου ερωτηματολογίου μεταφρασμένο στην Ελληνική γλώσσα και σε συμμετέχοντες Ελληνικού πληθυσμού που πάσχουν από Επιγονατιδομηριαίο πόνο, άντρες και γυναίκες ηλικίας 18 έως 65 ετών. Το μέγεθος του δείγματος καθορίστηκε από τον αριθμό των ερωτήσεων της κλίμακας, έτσι ώστε να συγκεντρωθούν 55 συμμετέχοντες ανά ερώτημα (5Χ11=55 συμμετέχοντες). Η διαδικασία των μετρήσεων πραγματοποιήθηκε σε 2 φάσεις ανάμεσα στην 1η και 3 η ημέρα. Στην 1η φάση έγινε η αξιολόγηση της έντασης του πόνου τους μέσω της κλίμακας Visual Analog Scale (VAS), η συμπλήρωση της κλίμακας KOOS-PF, η οποία επαναλήφθηκε και την 3η ημέρα, καθώς και η συμπλήρωση και της Ελληνικής έκδοσης της κλίμακας Knee Outcome Survey-Activities of Daily Living Scale (KOS-ADLS). Για τον έλεγχο εγκυρότητας χρησιμοποιήθηκε η δομική εγκυρότητα (construct validity) μέσω της συσχέτισης της κλίμακας KOOS-PF με την κλίμακα KOS-ADLS. Για τον έλεγχο vi αξιοπιστίας πραγματοποιήθηκαν επαναληπτικές μετρήσεις (test-retest reliability) μέσω του συντελεστή επαναληπτικών μετρήσεων (ICC), του σταθερού σφάλματος (SEM) και της μικρότερης ανιχνεύσιμης μεταβολής (SDD), ενώ ταυτόχρονα πραγματοποιήθηκε και έλεγχος αξιοπιστίας εσωτερικής συνοχής μέσω του συντελεστή Cronbach’s a. Ο έλεγχος παραμετρικότητας πραγματοποιήθηκε μέσω του στατιστικού ελέγχου Shapiro-Wilk test, το επίπεδο σημαντικότητας ορίσθηκε στο 5% (α=0,05). Η Ελληνική έκδοση της κλίμακας επιγονατιδομηριαίου πόνου KOOS-PF διαπιστώθηκε ότι έδειξε υψηλή αξιοπιστία εσωτερικής συνοχής (Cronbach’s alpha 0.87, p=0.05) και υψηλή αξιοπιστία επαναλαμβανόμενων ελέγχων (intraclass correlation coefficient 0.95, p=0.05) με το σταθερό σφάλμα (3.7) και την μικρότερη ανιχνεύσιμη διαφορά (13,57). Επιπλέον, η Ελληνική κλίμακα KOOS-PF διαπιστώθηκε ότι είχε υψηλή συγκλίνουσα εγκυρότητα (convergent validity) κατά τον έλεγχο της με την κλίμακα KOS-ADLS (Pearson correlation, r=0.72, p=0.001). Η Ελληνική έκδοση της Επιγονατιδομηριαίας κλίμακας (KOOS-PF) έδειξε υψηλή αξιοπιστία και συγκλίνουσα εγκυρότητα των μετρήσεων της στον ελληνικό πληθυσμό με ΕΠ. Συνεπώς, η κλίμακα KOOS-PF μπορεί να χρησιμοποιηθεί στον Ελληνικό πληθυσμό, τόσο για την αξιολόγηση ασθενών με Επιγονατιδομηριαίο πόνο όσο και σε περαιτέρω ερευνητικές μελέτες ειδικών πληθυσμών.